Document ID: /fineweb-2-swissfilter-quality_10-filterrobots/filtered/02685.jsonl.gz/9

Roger Federer a venit în România pentru a filma o reclamă. Vizita elvețianului a durat doar câteva ore
Tenismenul a venit în România pentru a filma o reclamă
Roger Federer a petrecut doar câteva ore în România. A sosit vineri dimineață, a filmat o reclamă pentru cunoscuta companie de autoturisme Mercedes, la studiourile Buftea și a plecat seara, de pe Aeroportul Henri Coandă.
Vizita tenismenului elvețian a fost imortalizată chiar de o angajată a Poliției de Frontieră România. Imaginea însoțită de descrierea “A fost o onoare să îi spunem bun venit în România lui Roger Federer” a fost publicată pe pagina oficială de Facebook a instituției și a adunat mii de aprecieri și comentarii.
Federer avea planificată și o întâlnire cu Ilie Năstase pentru o înregistrare video însă nu a mai avut timp și a plecat direct către Dubai.
“Trebuia să ne întâlnim, dar nu a mai avut timp și a plecat direct la aeroport. Doar trebuie să zică două cuvinte, cum zic și ceilalți jucători. Este un documentar despre mine și au dat interviuri toți foștii jucători, Borg, Connor, Smith”, a explicat Ilie Năstase.
Roger Federer s-a retras din tenis în septembrie, anul trecut. Elvețianul a câștigat 20 de titluri de Grand Slam la simplu (8 la Wimbledon, 6 la Australian Open, 5 la US Open si unul la French Open).
Potrivit Forbes, Federer are o avere de 550 de milioane de dolari. 130 de milioane a obținut doar din premii ATP.
Sursa articol/foto: facebook/Politia de Frontiera Romana